《次韵黄如英听管生弹琴》
明代·陆深

逸人最爱冯虚阁，手弄丝桐自酬酢。清安身世甘寂淡，富贵交亲供谀噱。

天空境静初按谱，掩抑悲凄更丰约。淙淙岩背堕春泉，历历林梢下秋箨。

缓猱急引大可怜，含徵流商调相错。初闻古意三叠高，旋见失势千丈落。

勇如壮士提戈戟，静似佳人洗丹垩。吴山积雪开四窗，夜静金炉火犹烁。

是时相对拥青绫，顿使烦襟坐来铄。中郎此意妙莫传，炊爨之馀尚堪凿。

看君幽兴正得意，我和险诗聊善谑。须臾鼓罢阳春曲，门外青山映寥廓。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。